นักสเก็ตน้ำแข็งหญิงทีมชาติสหรัฐฯ เชื้อสายจีนและบิดา เผยตกเป็นเป้าสอดแนมของจีน 
Arthur Liu says he had been contacted by the FBI last October, and warned about the scheme just as his 16-year-old daughter was preparing for the Beijing Winter Games
อาร์เธอร์ หลิว กล่าวกับสำนักข่าวเอพีเมื่อวันพุธว่า ตนได้รับการติดต่อจากเจ้าหน้าที่สำนักงานสืบสวนกลางของสหรัฐฯ หรือ เอฟบีไอ เมื่อเดือนตุลาคมปีที่แล้ว เพื่อเตือนเกี่ยวกับการสอดแนมจากทางการจีน ในขณะที่บุตรสาววัย 16 ปีของเขากำลังจะคัดตัวเพื่อลงแข่งขันในโอลิมปิกฤดูหนาวที่ปักกิ่งในเดือนกุมภาพันธ์ แต่หลิวบอกว่า เขาไม่ได้เล่าเรื่องนี้ให้บุตรสาวฟังเพราะเกรงว่าจะทำให้เธอหวาดกลัวและเสียสมาธิ โดยเขาอนุญาตให้บุตรสาวลงแข่งขันเพื่อแสดงจุดยืนต่อต้านการระรานของจีน และยังบอกด้วยว่า นี่เป็นโอกาสสำคัญในชีวิตของเธอซึ่งเขาจะไม่ยอมให้ "พวกเขา" มาทำลายความฝันของบุตรสาว หลิวเปิดเผยว่า เขาได้รับคำรับรองจากกระทรวงการต่างประเทศสหรัฐฯ และคณะกรรมการโอลิมปิกของสหรัฐฯ ว่า อาลีสา หลิว จะได้รับการปกป้องอย่างปลอดภัยระหว่างทำการแข่งขันในประเทศจีน โดยจะมีเจ้าหน้าที่อย่างน้อยสองคนติดตามอารักขาเธอตลอดเวลา เมื่อวันพุธ กระทรวงยุติธรรมสหรัฐฯ ประกาศตั้งข้อหากับชาย 5 คนผู้ถูกกล่าวหาว่าทำงานให้กับรัฐบาลจีนในการติดตามสะกดรอยและละเมิดสิทธิของชาวจีนหลายคนในสหรัฐฯ ที่ไม่ฝักใฝ่รัฐบาลกรุงปักกิ่ง หนึ่งในนั้นคือ แมทธิว ซีบูริส ผู้ถูกจับกุมเมื่อวันอังคารในข้อหาสมคบคิดเพื่อก่อเหตุคุกคามระหว่างประเทศ และใช้เอกสารประจำตัวผิดกฎหมาย โดยอัยการกล่าวหาว่านายซีบูริสถูกว่าจ้างมาเพื่อให้ติดตามสอดส่องครอบครัวหลิว และแสร้งทำตัวเป็นเจ้าหน้าที่ของคณะกรรมการกีฬาระหว่างประเทศเพื่อขอสำเนาหนังสือเดินทางของนายหลิวและบุตรสาว อ้างว่าจะนำไปตรวจสอบเพื่อเตรียมการเดินทางในช่วงการระบาดของโควิด-19 ซึ่งนายหลิวปฏิเสธ โดยนายซูบีรีสถูกประกันตัวไปในวงเงิน 500,000 ดอลลาร์ ทั้งนี้ อาร์เธอร์ หลิว เดินทางออกจากจีนเมื่อราว 30 ปีก่อนในสถานะผู้ลี้ภัยทางการเมือง หลังจากที่เขาเข้าร่วมในการประท้วงพรรคคอมมิวนิสต์จีนหลังเหตุการณ์สังหารหมู่ที่จตุรัสเทียนอันเหมินเมื่อปีค.ศ. 1989 และมาตั้งรกรากอยู่ที่รัฐแคลิฟอร์เนีย ในการแข่งขันโอลิมปิกฤดูหนาวที่กรุงปักกิ่ง อาลีสา หลิว บุตรสาวของเขา ได้เดินทางกลับไปบ้านเกิดเป็นครั้งแรก และได้รับการต้อนรับอย่างอบอุ่นจากชาวจีนและสื่อมวลชนในประเทศจีน อย่างไรก็ตาม นายหลิวบอกว่า ทางการจีนทราบว่าบุตรสาวของเขาเคยโพสต์เรื่องราวเกี่ยวกับการละเมิดสิทธิมนุษยชนชาวอุยกูร์ทางอินสตาแกรมของเธอด้วย